કેન્દ્રીય નાણાપ્રધાન અરુણ જેટલી સામે દિલ્હી એન્ડ ડિસ્ટ્રિકટ ક્રિકેટ એસોસિયેશન (ડીડીસીએ)માં રૂ.પ૭ કરોડના કહેવાતા ગોટાળા અને કરોડો રૂપિયાના દુરુપયોગની કહાણી તૈયાર કરીને આમ આદમી પાર્ટીએ જેટલી સામે નિશાન તાક્યું હતું. જેટલી ૧૪ વર્ષ સુધી ડીડીસીએના અધ્યક્ષ હતા. આમ આદમી પાર્ટીએ એવું પુરવાર કરવાનો પ્રયાસ કર્યો છે કે દિલ્હીમાં ફિરોઝશાહ કોટલા‌ ક્રિકેટ સ્ટેડિયમને નવેસરથી બનાવવા દરમિયાન જેટલીની દેખરેખ હેઠળ ગોટાળા થયા હતા. આ આરોપ દિલ્હીના મુખ્યપ્રધાન અરવિંદ કેજરીવાલે એ જ દિવસે ઉછાળ્યો હતો, જે દિવસે તેમના મુખ્ય સચિવ રાજેન્દ્રકુમારના કાર્યાલય અને નિવાસસ્થાન પર તેમના ભ્રષ્ટાચાર અંગે સીબીઆઇએ દરોડાની કાર્યવાહી હાથ ધરી હતી.